Acțiune introdusă la 1 noiembrie 2021 – WhatsApp Ireland/EDPB

(Cauza T-709/21)

(2022/C 2/69)

Limba de procedură: engleza

Părțile

Reclamantă: WhatsApp Ireland Ltd (Dublin, Irlanda) (reprezentanți: H.-G. Kamann, F. Louis, A. Vallery, avocați, P. Nolan, B. Johnston, C. Monaghan, solicitors, P. Sreenan, D. McGrath, C. Geoghegan și E. Egan McGrath, barristers at law)

Pârât: Comitetul European pentru Protecția Datelor

Concluziile

Reclamanta solicită Tribunalului:

— anularea în tot, sau, în subsidiar, anularea în parte, a deciziei 1/2021 a Comitetului European pentru Protecția Datelor (EDPB) din 28 iulie 2021, și

— obligarea pârâtului la plata cheltuielilor de judecată.

Motivele și principalele argumente

În susținerea acțiunii în anularea deciziei obligatorii 1/21 a EDPB din 28 iulie 2021, din litigiul referitor la proiectul de decizie privind WhatsApp Ireland, adoptat de Irish Supervisory Authority (autoritatea irlandeză de control) în temeiul articolului 65 alineatul (1) litera (a) din Regulamentul (UE) 2016/679 al Parlamentului European și al Consiliului (RGPD) (1), reclamanta invocă șapte motive.

1. Primul motiv, întemeiat pe depășirea de către EDPB a competențelor care i-au fost conferite de articolul 65 din RGPD.

2. Al doilea motiv, întemeiat pe încălcarea de către EDPB a articolului 13 alineatul (1) litera (d) și a articolului 12 alineatul (1) din RGPD, prin faptul că EDPB interpretează și aplică în mod extensiv aceste dispoziții și obligațiile de transparență ce revin WhatsApp atunci când îi impune acesteia să îi furnizeze informații nesolicitate.

3. Al treilea motiv, întemeiat pe încălcarea de către EDPB a articolului 4 alineatul (1) din RGPD, prin faptul că EDPB interpretează și aplică în mod extensiv aceste dispoziții și noțiunea de „date cu caracter personal”.

4. Al patrulea motiv, întemeiat pe încălcarea de către EDPB a prezumției de inocență consacrate la articolul 48 din Carta drepturilor fundamentale a Uniunii Europene, prin faptul că EDPB răstoarnă sarcina probei în defavoarea WhatsApp impunându-i să dovedească că modul său operațional este de așa natură încât riscul de reidentificare a obiectului datelor este pur speculativ.

5. Al cincilea motiv, întemeiat pe încălcarea de către EDPB a dreptului la bună administrare consacrat la articolul 48 din Carta drepturilor fundamentale a Uniunii Europene, prin faptul că EDPB a ignorat dreptul WhatsApp de a fi ascultat și obligațiile care revin EDPB de a examina elemente probatorii cu diligență și imparțialitate și de a-și motiva în mod adecvat decizia.

6. Al șaselea motiv, întemeiat pe încălcarea de către EDPB a articolului 83 din RGPD și a diferitor principii subsecvente care reglementează stabilirea de amenzi în temeiul RGPD.

7. Al șaptelea motiv, întemeiat pe încălcarea de către EDPB a principiului securității juridice, prin faptul că EDPB nu a considerat că decizia sa implica o interpretare și o aplicare nouă a diferitor dispoziții ale RGPD, cu consecința că încălcarea nu era previzibilă.

(1) Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO 2016, L 119, p. 1).